Ο Βρετανός καλλιτέχνης δρόμου Banksy, μέσα από την επίσημη ιστοσελίδα του, ενημέρωσε πως η έκθεση στην Αθήνα, η οποία είναι αφιερωμένη στο έργο του, είναι ψεύτικη, ενώ η διοργάνωση δεν έχει τη συγκατάθεσή του.

Πρόκειται για την έκθεση «The world of Banksy» η οποία φιλοξενείται στην Τεχνόπολη του δήμου Αθηναίων, και σύμφωνα με τον Banksy σε αυτήν δεν υπάρχουν αυθεντικά έργα του, αλλά αντίγραφα και αναπαραστάσεις. Το ίδιο ισχύει και για αρκετές ακόμα εκθέσεις που λαμβάνουν χώρα αυτόν τον καιρό σε Μόσχα, Μιλάνο, Μαϊάμι και Βερολίνο, σύμφωνα με τον καλλιτέχνη.

«Οι πολίτες θα πρέπει να γνωρίζουν ότι υπήρξε ένα πρόσφατο κύμα εκθέσεων του Banksy, καμία εκ των οποίων δεν είχε τη συναίνεσή μου. Έχουν όλες οργανωθεί εξ ολοκλήρου χωρίς τη γνώση ή τη συμμετοχή του καλλιτέχνη. Παρακαλούμε να τις μεταχειριστείτε ανάλογα», σημειώνει χαρακτηριστικά ο Banksy στο μήνυμά του.